Predkladacia správa

Predložený materiál je informatívneho charakteru a predkladá sa na rokovanie vlády SR na základe úlohy B. 8. uznesenia vlády Slovenskej republiky č. 779 zo dňa 6. októbra 2005 k dodatku návrhu rozpočtu verejnej správy na roky 2006 až 2008, z ktorého vyplynula Ministerstvu zdravotníctva SR úloha vypracovať analýzu dynamiky výberu odvodov do zdravotných poisťovní za prvé 3 štvrťroky roka 2005 a návrh opatrení na zvýšenie výberu odvodov do zdravotných poisťovní.

Materiál obsahuje informácie o výbere odvodov poistného do zdravotných poisťovní v porovnaní s plnením rozpočtu zdravotných poisťovní. Je členený podľa kategórií platiteľov a približuje dynamiku výberu odvodov za prvé 3 štvrťroky roka 2005. V značnej miere sa zaoberá poistencami štátu vo vzťahu k štátnemu rozpočtu.

V súlade s § 11 zákona NR SR č. 581/2004 Z. z. v znení neskorších predpisov zdravotné poisťovne predkladajú plán činnosti zdravotnej poisťovne na príslušný rozpočtový rok, ktorý obsahuje podrobné odhady príjmov a výdavkov a predpokladané finančné zdroje určené na krytie záväzkov z verejného zdravotného poistenia,  návrh svojho rozpočtu a obchodno-finančného plánu.

Ministerstvo zdravotníctva SR nie je kompetentné stanovovať úlohy a určovať opatrenia týkajúce sa stratégie činnosti transformovaných zdravotných poisťovní na akciové spoločnosti a to ani v prípade výberu odvodov na verejné zdravotné poistenie. 

Vzhľadom k uvedenému nie je možné predložiť v tomto materiáli návrh opatrení na zvýšenie výberu odvodov do zdravotných poisťovní. Stanovovanie návrhov opatrení je v kompetencii manažmentu zdravotných poisťovní.